สสว.เผยสัญญาณเศรษฐกิจเริ่มดีมีเอสเอ็มอีเกิดใหม่เพิ่ม
สำนักงานส่งเสริมเอสเอ็มอีชี้ภาครัฐใช้จ่าย ช่วยหมุนเงินในระบบ เห็นสัญญาณเศรษฐกิจดีขึ้น กระตุ้นเจ้าของกิจการเกิดใหม่
7 มิ.ย. 2553

สำนักงานส่งเสริมเอสเอ็มอีชี้ภาครัฐใช้จ่าย ช่วยหมุนเงินในระบบ เห็นสัญญาณเศรษฐกิจดีขึ้น กระตุ้นเจ้าของกิจการเกิดใหม่
นายยุทธศักดิ์ สุภสร ผู้อำนวยการ สำนักงานส่งเสริมเอสเอ็มอี (สสว.) เปิดเผยว่า ช่วง 2 เดือนแรกของปีนี้ มีจำนวนการจัดตั้งกิจการเพิ่มขึ้นจากช่วงเดียวกันของปีก่อนถึง 40% โดยเดือนม.ค.มีกิจการใหม่ 3,300 ราย และก.พ. 4,400 ราย เพราะเศรษฐกิจในประเทศเริ่มดีขึ้น จากการบริโภคที่ขยายตัว และการใช้จ่ายเงินของภาครัฐ ภายใต้โครงการไทยเข้มแข็ง ทำให้มีเงินหมุนเวียนในระบบเศรษฐกิจมากขึ้น ซึ่งเมื่อกลับไปดูปี 2552 มีกิจการเอสเอ็มอีจัดตั้งใหม่ 4.1 หมื่นราย ซึ่งลดลงจากปี 2551 
นอกจากนี้ เมื่อเปรียบเทียบกิจการเกิดใหม่ กับกิจการที่สิ้นสภาพ พบว่าปีนี้สัดส่วนกิจการเกิดใหม่มีมากกว่า ในขณะที่ปีที่แล้ว จำนวนกิจการที่สิ้นสภาพต้องปิดตัวลงมีปริมาณมากกว่า สะท้อนถึงแนวโน้มที่ดีขึ้น โดยคาดว่าปีนี้ อัตราเติบโตของเศรษฐกิจไทย (จีดีพี) น่าจะอยู่ที่ 4-4.5% ซึ่งในจำนวนนี้ จะเป็นจีดีพีของเอสเอ็มอี 3.8-4.2%
“แนวโน้มเอสเอ็มอีออกมาดี แต่ตัวเลขเหล่านี้เป็นตัวเลขก่อนเกิดเหตุการณ์จลาจล ซึ่งดัชนีความเชื่อมั่นภาคอุตสาหกรรมของผู้ประกอบการเอสเอ็มอี และดัชนีความเชื่อมั่นของผู้บริโภค ปรับตัวลดลงต่อเนื่องตามยอดสั่งซื้อ ยอดขาย ปริมาณการผลิต และผลประกอบการที่ลดลง เนื่องจากการชุมนุมที่ยืดเยื้อ” นายยุทธศักดิ์ กล่าว